
Privind aprobarea vânzării imobilului constând în „Atelier şcoală P+1E situată în Timişoara, str. Cooperaţiei nr.5” către Rus Iulian


Imobilul situat în Timişoara, str. Cooperaţiei nr.5 constând în casă+grădină în suprafaţă de 702 mp. înscris în CF.2930 top.2818 a fost proprietatea lui Rus iulian şi Rus Viorica în cote egale după care a trecut în proprietatea Statului Român în baza Decretului 223/1974 cu decizia 423/III.1982 achitându-se despăgubiri doar pentru cota de ½ a lui Rus Viorica.


Din 1996 în acest imobil a funcţionat Centrul de Tranzit pentru Minori „Sf. Nicolae”.


În 1999 în curtea acestui imobil a fost edificată o construcţie P+1E având destinaţia de atelier şcoală proprietatea Primăriei Municipiului Timişoara.


Prin decizia civilă 2769/2000 a Curţii de Apel Timişoara s-a dispus restituirea cotei de ½ din imobil (construcţie veche + teren aferent) lui Rus Iulian care ulterior a deschis acţiune în instanţă având ca obiect ieşirea din indiviziune asupra imobilului.


Prin sentinţa civilă 16326/01.01.2001 s-a dispus sistarea stării de indiviziune asupra imobilului şi dezmembrarea în două corpuri de proprietate conform variantei IV din suplimentul la Raportul de expertiză şi anume :

Lotul I – constând în casă veche compusă din 5 camere, sală mese, bucătărie, baie, hol, antreu, WC, sas şi terenul aferent de 312,1 mp. atribuit reclamantului Rus Iulian şi se va întabula în CF.2930 top.2818/1 ;

Lotul II – constând în atelier şcoală P+1E şi terenul aferent de 389,9 mp. atribuit Statului Român reprezentat de Consiliul Local al Municipiului Timişoara întabulat în CF.nou 134733 top.2818/2.


Reclamantul Rus Iulian prin aceiaşi sentinţă a fost obligat la plata sumei de 394.761.537 lei reprezentând contravaloarea cotei de 1/2 din imobil (construcţie + teren) cu titlu de sultă achitată cu Ordinul de Plată din 11.02.2003, sumă la care a fost calculată o diferenţă de 83.296.383 lei reprezentând diferenţa de actualizare a sultei pe perioada de 07.03.2002 (data pronunţării sentinţei) până la data de 31.05.2005 (data achitării).


Astfel, s-a creat situaţia că în limitele aceleiaşi împrejmuiri sunt amplasate clădirea veche cu terenul aferent de 312,1 mp. înscrisă în CF.2930 top.2818/1 proprietatea lui Rus Iulian şi clădirea nouă înscrisă în CF.134733 top.2818/2 compusă din „atelier-şcoală” P+1E, proprietatea Primăriei Municipiului Timişoara şi terenul aferent de 389,9 mp. proprietatea Statului Român, teren care face obiectul cererii de restituire depusă de d-na Rus Viorica în baza Legii 10/2001, cerere nesoluţionată până în prezent.


Dl. Rus Iulian prin împuternicit Rus Ioan şi-a exprimat intenţia de a cumpăra construcţia (atelier şcoală) situată în str. Cooperaţiei nr.5 pe motivul că aceasta este amplasată în aceiaşi curte cu clădirea veche, proprietatea sa, fără a avea un acces direct din stradă, terenul aferent făcând obiectul cererii de retrocedare depusă în baza Legii 10/2001 de către soţia sa Rus Viorica.

În urma acestei solicitări Direcţia Patrimoniu a înaintat un material referitor la oferta d-lui Rus Iulian de cumpărare a construcţiei atelier-şcoală P+1E situată în Timişoara, str. Cooperaţiei nr.5 către Comisia de negociere constituită potrivit HCL.44/28.09.2004.


În şedinţa din data de 24.03.2005 a Comisiei de negociere s-a negociat preţul imobilului atelier şcoală din str. Cooperaţiei nr.5 la suma de 57.000 lei RON precum şi propunerea adresată Comisiei de aplicare a Legii 10/2001 de restituire a terenului aferent imobilului.


Menţionăm că proiectul de Hotărâre de Consiliu Local nu a fost elaborat imediat după şedinţa Comisiei de negociere din data de 24.03.2005 datorită faptului că prin sentinţa civilă 16326/01.01.2001 din eroare Lotul II s-a atribuit în totalitate Statului Român, corect fiind proprietar asupra construcţiilor Primăria Municipiului Timişoara iar asupra terenului Statul Român, astfel a fost necesară promovarea unei noi acţiuni în instanţă pentru rectificarea Cărţii Funciare iar prin sentinţa civilă 8411/28.09.2005 s-a dispus rectificarea CF.134733 în sensul înscrierii dreptului de proprietate al Primăriei Municipiului Timişoara asupra construcţiei „atelier-şcoală”, P+1E, cu titlu de edificare şi radierea dreptului de proprietate a Statului Român aceluiaşi imobil.

Având în vedere cele de mai sus,


Având în vedere că imobilul (construcţie atelier-şcoală) este proprietatea privată a Primăriei Municipiului Timişoara,

P r o p u n e m :

1. Emiterea unei Hotărâri de Consiliu Local care să aprobe vânzarea imobilului constând în atelier şcoala P+1 etaj, fără teren, str. Cooperatiei nr.5 înscris în CF.134733 Timisoara cu nr.top.2818/2 proprietatea Primăriei Municipiului Timişoara, către Rus Iulian la preţul de 57.000 RON, stabilit conform procesului-verbal din data de 24.03.2005 al Comisiei de negociere constituită prin HCL.44/28.09.2004, preţ care va fi actualizat la data plătii.
2. Contractul de vânzare-cumpărare se va încheia în termen de 30 de zile de la data intrării în vigoare a Hotărârii ce se va emite.

